b"\n_START_ARTICLE_\nL\xc3\xb8venskiold\n_START_SECTION_\nV\xc3\xa5ben\n_START_PARAGRAPH_\nEn oprejst guldbev\xc3\xa6bnet s\xc3\xb8lv l\xc3\xb8ve med r\xc3\xb8d tunge i bl\xc3\xa5t felt, p\xc3\xa5 den kronede hjelm en opvoksende l\xc3\xb8ve med samme tinkturer\n_START_SECTION_\nHistorie\n_START_PARAGRAPH_\nSl\xc3\xa6gtens stamfader, k\xc3\xb8bmand og overformynder i Christiania Herman Leopoldus (d\xc3\xb8d 1696), kom til Norge fra Tyskland. Hans s\xc3\xb8n Herman Leopoldus (1677-1750), der 6. november 1739 blev adlet med navnet L\xc3\xb8venskiold og med ovenn\xc3\xa6vnte v\xc3\xa5ben. Han udn\xc3\xa6vntes til konferensr\xc3\xa5d, kom ved sit f\xc3\xb8rste \xc3\xa6gteskab i besiddelse af Bolvig og Holden Jernv\xc3\xa6rker og ejede desuden de sj\xc3\xa6llandske herreg\xc3\xa5rde Aggersvold og Birkholm, hvor han d\xc3\xb8de._NEWLINE_Han var fader til kancellir\xc3\xa5d Herman Leopoldus L\xc3\xb8venskiold til Fossum og Bolvig Jernv\xc3\xa6rker samt til Borrestad (1701-1759) og til nedenn\xc3\xa6vnte lensbaron S\xc3\xb8ren (Severin) Leopoldus L\xc3\xb8venskiold (1719-1776). Den f\xc3\xb8rstn\xc3\xa6vnte var atter fader til virkelig kancellir\xc3\xa5d Bartholom\xc3\xa6us Herman Leopoldus L\xc3\xb8venskiold til Bolvig og Borrestad (1729-1788), der forfattede Beskrivelse over Bratsberg Amt og Skiens By med Forst\xc3\xa6der (1784), til kammerherre Herman Leopoldus L\xc3\xb8venskiold til Fossum (1739-1799), hvis s\xc3\xb8nnes\xc3\xb8n var dansk overhofmarskal Carl Ludvig L\xc3\xb8venskiold (1822-1898), og til kammerherre S\xc3\xb8ren (Severin) L\xc3\xb8venskiold til Bolvig og Fossum (1743-1818). Blandt sidstn\xc3\xa6vntes s\xc3\xb8nner skal n\xc3\xa6vnes Norges statholder Severin L\xc3\xb8venskiold (1777-1856), deputeret i Danske Kancelli, kammerherre Herman L\xc3\xb8venskiold (1783-1825), der omtales som en meget sympatisk personlighed og udm\xc3\xa6rket duelig embedsmand, og mange\xc3\xa5rig postmester i Christiania, kammerherre Frederik Frantz Michael Vilhelm L\xc3\xb8venskiold til Bolvig og Refnes (1790-1869), som var fader til dansk hofj\xc3\xa6germester Severin Jacob L\xc3\xb8venskiold (1816-1888)._NEWLINE_Statholderen blev fader til norsk hofmarskal og \xc3\xb8verste-kammerherre Severin Henrik Ernst L\xc3\xb8venskiold (1803-1867), til diplomaten, \xc3\xb8verste-kammerjunker Adam Christopher L\xc3\xb8venskiold til N\xc3\xa6s (1804-1886), der bl.a. var norsk gesandt i Haag, til assessor i den norske H\xc3\xb8jesteret, dr.jur. Otto Joachim L\xc3\xb8venskiold (1811-1882), hvis s\xc3\xb8n var statsminister Carl Otto L\xc3\xb8venskiold (1839-1916), til sekondl\xc3\xb8jtnant Leopold Herman Severin L\xc3\xb8venskiold (1813-1848), der faldt som frivillig i Tre\xc3\xa5rskrigen, og til kammerherre Herman L\xc3\xb8venskiold til Fossum (1819-1873)._NEWLINE_Ovenn\xc3\xa6vnte lensbaron Severin Leopoldus L\xc3\xb8venskiold arvede Holden og Ulefos samt Birkholm og Aggersvold, som han solgte for at k\xc3\xb8be Vognserup. Han oprettede 10. januar 1766 stamhuset L\xc3\xb8venborg, der 25. november 1773 oph\xc3\xb8jedes til et baroni, idet han selv 22. april samme \xc3\xa5r var blevet optaget i friherrestanden med f\xc3\xb8lgende v\xc3\xa5ben: Skjoldet firdelt med friherrekronet hjerteskjold, hvori sl\xc3\xa6gtens ovenn\xc3\xa6vnte m\xc3\xa6rke, 1. og 4. Felt atter firdelt af r\xc3\xb8dt, hvori en hjelm med tre guld fjer, og guld, hvori et voksende gr\xc3\xb8nt Laurb\xc3\xa6rtr\xc3\xa6 (hans hustrus, Magdalene Charlotte Hedevig Numsens v\xc3\xa5benskjolde 2. og 3. felt en smal s\xc3\xb8lv skr\xc3\xa5bj\xc3\xa6lke mellem to mod h\xc3\xb8jre skr\xc3\xa5t opstigende s\xc3\xb8lv l\xc3\xb8ver i r\xc3\xb8dt, omgivet af en smal guld bort, den h\xc3\xb8jre hjelm med sl\xc3\xa6gtens n\xc3\xa6vnte hjelmtegn, den venstre med sl\xc3\xa6gten Numsens, fem krydslagte r\xc3\xb8de faner med s\xc3\xb8lv kors, skjoldholdere to tilbageseende naturligfarvede l\xc3\xb8ver. Han opf\xc3\xb8rte 1750 det ene af pal\xc3\xa6erne (Frederik VI's) p\xc3\xa5 Amalienborg og h\xc3\xa6dredes med konferensr\xc3\xa5dstitlen og det hvide b\xc3\xa5nd. Hans s\xc3\xb8n og efterf\xc3\xb8lger som besidder af baroniet, amtmand i Holb\xc3\xa6k, kammerherre og hvid ridder, lensbaron Michael Herman L\xc3\xb8venskiold (1751-1807), der var medlem af Hoverikommissionen af 1795, viste levende Interesse for landboreformernes gennemf\xc3\xb8relse, ligesom han tog sig varmt af almuens skoleundervisning og sine b\xc3\xb8nders hele vel. Dennes yngre s\xc3\xb8n, overf\xc3\xb8rster for 2. overf\xc3\xb8rsterdistrikt, senere overj\xc3\xa6germester, kammerherre, baron Eggert Christopher Frederik L\xc3\xb8venskiold til Holden (1788-1861), der navnlig blev kendt som Opretter af fasaneriet i Kongelunden p\xc3\xa5 Amager, hvor man rejste ham et monument, var fader til komponisten, baron Herman Severin L\xc3\xb8venskiold (1815-1870)._NEWLINE_L\xc3\xb8venskiold-sl\xc3\xa6gten har siden 1700-tallet v\xc3\xa6ret ejer af store godser og skove i Norge, og i dag er L\xc3\xb8venskiold ogs\xc3\xa5 navnet p\xc3\xa5 et holdingselskab kontrolleret af sl\xc3\xa6gten. Selskabet ejer is\xc3\xa6r skovomr\xc3\xa5der omkring Oslo og Telemarken og driver byggemarkedsk\xc3\xa6den Maxbo. Firmaets direkt\xc3\xb8r er Carl Otto L\xc3\xb8venskiold (f\xc3\xb8dt 1953)."